CELEX: 32004D0564
Language: lt
Date: 1090281600000
Title: 2004/564/EB: 2004 m. liepos 20 d. Komisijos sprendimas, dėl Bendrijos etaloninių zoonozių epidemiologijos ir salmonelių tyrimo laboratorijų bei nacionalinių etaloninių salmonelių tyrimo laboratorijų (pranešta dokumentu Nr. K(2004) 2781)(Tekstas svarbus EEE)

27.7.2004   
            
            
               LT
            
            
               Europos Sąjungos oficialusis leidinys
            
            
               L 251/14
            
         
      KOMISIJOS SPRENDIMAS
   
   2004 m. liepos 20 d.
   dėl Bendrijos etaloninių zoonozių epidemiologijos ir salmonelių tyrimo laboratorijų bei nacionalinių etaloninių salmonelių tyrimo laboratorijų
   (pranešta dokumentu Nr. K(2004) 2781)
   (Tekstas svarbus EEE)
   (2004/564/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 2003 m. lapkričio 17 d. Europos Parlamento ir Tarybos direktyvą 2003/99/EB dėl zoonozių ir zoonozių sukėlėjų monitoringo, iš dalies pakeičiančią Tarybos sprendimą 90/424/EEB ir panaikinančią Tarybos direktyvą 92/117/EEB (1), ypač į jos 10 straipsnio 1, 2 ir 4 dalis,
   atsižvelgdama į 2003 m. lapkričio 17 d. Europos Parlamento ir Tarybos reglamentą (EB) Nr. 2160/2003 dėl salmonelių ir kitų nurodytų zoonozių sukėlėjų per maistą kontrolės (2), ypač į jo 11 straipsnio 1, 2 ir 4 dalis,
   kadangi:
   
               (1)
            
            
               Bendrijos etaloninė zoonozių epidemiologijos laboratorija ir Bendrijos etaloninė salmonelių tyrimo laboratorija buvo paskirtos Tarybos direktyva 92/117/EEB (3). Direktyva 2003/99/EB numato, kad Direktyva 92/117/EEB panaikinama nuo 2004 m. birželio 12 d.
            
         
               (2)
            
            
               Pagal Direktyvą 2003/99/EB, Europos maisto saugos tarnyba tampa atsakinga už uždavinius, kuriuos atliko Bendrijos etaloninė zoonozių epidemiologijos laboratorija. Vis dėlto siekiant užtikrinti sklandų perėjimą prie naujos tvarkos, tikslinga išlaikyti paskirtą esamą Bendrijos etaloninę zoonozių epidemiologijos laboratoriją ribotą laikotarpį. Todėl ši laboratorija turi būti laikinai vėl paskirta Bendrijos etalonine zoonozių epidemiologijos laboratorija.
            
         
               (3)
            
            
               2004 m. balandžio 29 d. Europos Parlamento ir Tarybos reglamentas (EB) Nr. 882/2004 dėl oficialios kontrolės, atliekamos siekiant užtikrinti atitikties Pašarų ir maisto įstatymui bei gyvūnų sveikatos ir gyvūnų gerovės taisyklėms patikrą (4), Direktyva 92/117/EEB paskirtą Bendrijos etaloninę salmonelių tyrimo laboratoriją skiria Bendrijos etalonine zoonozių (salmonelių) analizės ir tyrimo laboratorija nuo 2006 m. sausio 1 d. iki tos dienos, kad būtų išvengta situacijos, kai Bendrijoje nėra tokios laboratorijos, ši laboratorija turi būti laikinai vėl paskirta Bendrijos etalonine salmonelių tyrimo laboratorija.
            
         
               (4)
            
            
               Dėl finansų valdymo tikslinga išaiškinti, kad pirmiau minėtas Bendrijos etaloninių laboratorijų paskyrimas iš naujo turi būti taikomas nuo tos dienos, kai Direktyva 92/117/EEB neteks galios.
            
         
               (5)
            
            
               Tikslinga iš naujo aiškiai apibrėžti Bendrijos etaloninės salmonelių tyrimo laboratorijos ir atitinkamų nacionalinių etaloninių laboratorijų atsakomybę ir uždavinius pagal naują norminę bazę, nustatytą Direktyva 2003/99/EB ir Reglamentu (EB) Nr. 2160/2003. Bendrijos etaloninė salmonelių tyrimo laboratorija iš esmės išplėtojo veiklą gyvų paukščių srityje ir netikslinga taisyti jos 2004 m. darbų programą. Todėl šios Bendrijos etaloninės laboratorijos ir nacionalinių etaloninių salmonelės tyrimų laboratorijų naujos kompetencijos sritys turi būti taikomos tik nuo 2005 m. sausio 1 d.
            
         
               (6)
            
            
               Šiame Sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   „Bundesinstitut für Risikobewertung“ (Berlynas, Vokietija) paskiriamas Bendrijos etalonine zoonozių epidemiologijos laboratorija iki 2004 m. gruodžio 31 d.
   2 straipsnis
   1.   „Rijksinstituut voor Volksgezondheid en Milieu“ (Bilthoven, Nyderlandai) paskiriamas Bendrijos etalonine salmonelių tyrimo laboratorija iki 2005 m. gruodžio 31 d.
   2.   1 dalyje nurodytos Bendrijos etaloninės laboratorijos atsakomybė ir uždaviniai nustatyti I priede. Jie taikomi kitoms, ne gyvų paukščių, sritims nuo 2005 m. sausio 1 d.
   3 straipsnis
   Nacionalinių etaloninių salmonelių tyrimo laboratorijų atsakomybė ir uždaviniai nustatyti II priede. Jie taikomi kitoms, ne gyvų paukščių, sritims nuo 2005 m. sausio 1 d.
   4 straipsnis
   Šis sprendimas taikomas nuo 2004 m. birželio 12 d.
   5 straipsnis
   Šis sprendimas skirtas valstybėms narėms.
   
      Priimta Briuselyje, 2004 m. liepos 20 d.
      
         
            Komisijos vardu
         
         David BYRNE
         
         
            Komisijos narys
         
      
   
   
      (1)  OL L 325, 2003 12 12, p. 31.
   
      (2)  OL L 325, 2003 12 12, p. 1.
   
      (3)  OL L 62, 1993 3 15, p. 38. Direktyva su paskutiniais pakeitimais, padarytais Reglamentu (EB) Nr. 806/2003 (OL L 122, 2003 5 16, p. 1).
   
      (4)  OL L 165, 2004 4 30, p. 1.
   
      I PRIEDAS
      Bendrijos etaloninės salmonelių tyrimo laboratorijos atsakomybė ir uždaviniai pagal Direktyvą 2003/99/EB ir Reglamentą (EB) Nr. 2160/2003
      
                  1)
               
               
                  Kompetencijos sritys
                  
                              a)
                           
                           
                              bakteriologinių metodų, skirtų rasti ir ištirti bei atitinkamai nustatyti zoonozės salmonelių kiekį naminiuose gyvūnuose, pašaruose ir maiste bei aplinkos mėginiuose, nustatymas ir plėtojimas;
                           
                        
                              b)
                           
                           
                              zoonozės salmonelių potipių nustatymas, ypač serologinis tipų nustatymas, ir kiti potipių nustatymo metodai, įskaitant fenotipinį ir genetinį metodus;
                           
                        
                              c)
                           
                           
                              pavienių zoonozės salmonelių antimikrobinio jautrio tyrimas;
                           
                        
                              d)
                           
                           
                              imunologinių zoonozės salmonelių tyrimo metodų nustatymas ir plėtojimas;
                           
                        
                              e)
                           
                           
                              atrankos metodų nustatymas ir plėtojimas.
                           
                        
            
                  2)
               
               
                  Bendrosios funkcijos ir pareigos
                  
                              a)
                           
                           
                              pateikti nacionalinėms etaloninėms laboratorijoms analizės metodų, tarp jų ir pamatinių metodų, aprašymus;
                           
                        
                              b)
                           
                           
                              koordinuoti, kaip nacionalinės etaloninės laboratorijos taiko a punkte nurodytus metodus, ypač organizuojant lyginamuosius tyrimus bei užtikrinant atitinkamą tolesnį darbą atlikus tokius lyginamuosius tyrimus, kai yra – naudojantis tarptautiniu mastu priimtais protokolais;
                           
                        
                              c)
                           
                           
                              jų kompetencijos srityje koordinuoti praktinį pasirengimą taikyti naujus analizės metodus bei informuoti nacionalines etalonines laboratorijas apie pasiekimus šioje srityje;
                           
                        
                              d)
                           
                           
                              organizuoti įžanginius ir papildomus profesinio rengimo kursus nacionalinių etaloninių laboratorijų darbuotojams ir ekspertams iš besivystančių šalių;
                           
                        
                              e)
                           
                           
                              teikti Komisijai mokslinę ir techninę pagalbą, ypač tais atvejais, kai valstybės narės užginčija analizių rezultatus;
                           
                        
                              f)
                           
                           
                              bendradarbiauti su tos pačios veiklos srities trečiųjų šalių laboratorijomis.
                           
                        
            
                  3)
               
               
                  Specifinės funkcijos ir pareigos
                  
                              a)
                           
                           
                              teikti Komisijai techninę pagalbą organizuojant salmonelių ir susijusio antimikrobinio atsparumo medžiagoms monitoringo planus, ypač pagal Direktyvos 2003/99/EB 4, 5 ir 7 straipsnius;
                           
                        
                              b)
                           
                           
                              teikti Komisijai techninę pagalbą atsižvelgiant į Komisijos tikslus pagal Reglamento (EB) Nr. 2160/2003 4 straipsnį;
                           
                        
                              c)
                           
                           
                              atitinkamai konsultuoti Komisiją salmonelių vakcinos padermių ir kitais su specifiniais kontrolės metodais susijusiais klausimais;
                           
                        
                              d)
                           
                           
                              teikti Komisijai techninę pagalbą ir atitinkamai dalyvauti tarptautiniuose forumuose, susijusiuose su pirmiau 1 punkte nustatytomis veiklos sritimis, ypač apie analizės metodų standartizavimą ir diegimą;
                           
                        
                              e)
                           
                           
                              rinkti duomenis ir informaciją apie nacionalinių etaloninių laboratorijų išvystytą veiklą ir taikomus metodus bei apie tai informuoti Komisiją;
                           
                        
                              f)
                           
                           
                              neatsilikti nuo salmonelių epidemiologijos raidos;
                           
                        
                              g)
                           
                           
                              atitinkamai bendradarbiauti su salmonelių priežiūroje dalyvaujančiomis Bendrijos struktūromis, ypač su Bendrijos užkrečiamųjų ligų epidemiologinės priežiūros ir kontrolės tinklu, kaip nustatyta Europos Parlamento ir Tarybos sprendimu Nr. 2119/98/EB (1), įskaitant susijusius skirtuosius priežiūros tinklus.
                           
                        
            
                  4)
               
               
                  Bendrijos etaloninė laboratorija įdiegia kokybės užtikrinimo sistemą ir įgaliojama pagal EN ISO/IEC 17025 standartą iki 2005 m. gruodžio 12 d.
               
            
         (1)  OL L 268, 1998 10 3, p. 1. Sprendimas su paskutiniais pakeitimais, padarytais Reglamentu (EB) Nr. 1882/2003 (OL L 284, 2003 10 31, p. 1).
   
   
      II PRIEDAS
      Nacionalinių etaloninių salmonelių tyrimo laboratorijų atsakomybė ir uždaviniai pagal Direktyvą 2003/99/EB ir Reglamentą (EB) Nr. 2160/2003
      1)   Bendrosios pareigos:
      
                  a)
               
               
                  bendradarbiauti su Bendrijos etalonine laboratorija jų veiklos srityje;
               
            
                  b)
               
               
                  atitinkamai koordinuoti už mėginių analizę atsakingų laboratorijų darbą, ypač pagal Direktyvos 2003/99/EB 4, 5 ir 7 straipsnius;
               
            
                  c)
               
               
                  koordinuoti už mėginių analizę atsakingų laboratorijų darbą pagal Reglamento (EB) Nr. 2160/2003/EB 12 straipsnio 1 dalį;
               
            
                  d)
               
               
                  tam tikrais atvejais organizuoti lyginamuosius b ir c punktuose nurodytų laboratorijų tyrimus ir garantuoti tinkamą tolesnį darbą po tokio lyginamojo tyrimo;
               
            
                  e)
               
               
                  užtikrinti, kad Bendrijos etaloninės laboratorijos teikiama informacija būtų išplatinta kompetentingai institucijai b ir c punktuose nurodytoms laboratorijoms;
               
            
                  f)
               
               
                  teikti savo veiklos srities mokslinę ir techninę pagalbą savo nacionalinei kompetentingai institucijai.
               
            2)   Specifinės funkcijos ir pareigos:
      
                  a)
               
               
                  atitinkamai dalyvauti salmonelių ir susijusio antimikrobinio atsparumo monitoringo planuose pagal Direktyvą 2003/99/EB ir analizuojant bei tiriant salmoneles pagal Reglamentą (EB) Nr. 2160/2003;
               
            
                  b)
               
               
                  atitinkamai rengti profesinio rengimo kursus susijusių laboratorijų darbuotojams;
               
            
                  c)
               
               
                  atitinkamai teikti Bendrijos etaloninei laboratorijai informaciją apie salmonelių vakcinos padermes ir kitus specifinius kontrolės metodus;
               
            
                  d)
               
               
                  rinkti duomenis ir informaciją apie susijusių laboratorijų išvystytą veiklą ir taikomus metodus bei apie tai informuoti Bendrijos etaloninę laboratoriją;
               
            
                  e)
               
               
                  neatsilikti nuo salmonelių epidemiologijos raidos.